Sarajlije iđu na vojsku protiv Srbije
Evo danas sedam godin dana
Kako cvili bosanska fukara: 
Niti ima paše ni vezira, 
Dok ne dođe paša Ali-paša. 
A čim dođe paša Ali-paša, 
On popisa svu butum Krajinu, 
Svu Krajinu i Hercegovinu, 
Najotragu mlade Sarajlije, 
Sarajlije, mlade jeničare 
I pred njima gazi Memiš-agu. 

Kad to čuli jeničari: 
Zlatne poše razmotaše, 
Čiverice obukoše; 
Al-biniše poskidaše, 
Zagarije obukoše; 
Aga-šalvar iskidaše, 
Gazalice obukoše; 
Kajsarlije iskidaše, 
Kaišlije pritegoše. 
I pođoše jeničari 
I pred njima Memiš-aga. 
Kad su bili uz kovače, 
Govori him Memiš-aga: 
- Djeco moja, jeničari, 
De dva i dva zapjevajte, 
Domovinu rasplačite. 
Zapjevaše jeničari: 
- Naše majke, ne plačite, 
Naše seke, ne zal'te nas, 
Naše drage ne čekajte, 
Naše ljube, udajte se. 
Mi ćemo se iženiti, 
Pod Loznicom u polju zelenu. 
I odoše jeničari. 

Iz Saraj'va rano podraniše, 
Na Glasincu konak učiniše, 
Kod Sokoca, vrela studenoga.
A Glasinca rano podraniše, 
U Kasabi konac učiniše, 
Iz Kasabe rano podraniše, 
Kod Zvornika konak učiniše, 
A otalen rano podraniše, 
Pod Loznicom konak učiniše. 
Tu su bili tri bijela dana, 
Dok im stiže paša Ali-paša. 
A čim dođe paša Ali-paša, 
On zametnu tunhazli ćupriju 
I premetnu mlade jeničare: 
Najnapreda Čamdži bajraktare, 
A za njime Pinjo bajraktare, 
A za njime Ahmet bajraktare, 
A za njime aga Memiš-aga, 
A za njima mladi jeničari. 
Čim priđoše kavgu zaturiše 
I nadbiše Srbadiju mladu, 
I siđoše stojnu Biogradu. 
Tu su bili preko mjesec dana. 
Skupiše se Sarajke djevojke, 
Knjigu pišu gazi Ali-paši: 
- S Bogom babo, pašo Ali-pašo, 
Pusti nama sve naše ašike, 
Jer ostasmo mlade neudate. 
Ali-paša njima otpisuje: 
- Bogom kćerke, Sarajke djevojke, 
Iskup'te se na Ravne Bakije 
I uzmite turski abdest na se, 
Dovu čin'te, od Boga išćite, 
Da ja uzmem stojna Biograda, 
I Semendru niže Biograda, 
Pusti ću vam sve vaše ašike. 
Djevojke su pašu poslušale, 
I izišle na murad, na dovu, 
Tu su Bogu dovu učinile. 
Bog je dovu kabul učinio: 
I ne prođe ni petnaest dana 
Paša uze stolna Biograda 
I Semendru niže Biograda. 
Vratiše se mladi jeničari 
Svome domu, svome zavičaju. 

Poezija
Bosna i Hercegovina
Umihana Čuvidina